Kommunerne hænger på regningen fra asylboom, mener Venstres mand i Bruxelles Jens Rohde, som retter skytset mod sit eget parti og ekskæresten

Egentlig er der ikke noget nyt under solen i denne artikel. Så er du advaret.

I årevis har Venstres medlem af Europa-Parlamentet Jens Rohde langet ud efter sit eget partis integrationspolitik med den nuværende integrationsminister Inger Støjberg (V) som hovedmistænkt. Nu har Jens Rohde så åbent kritiseret sin tidligere ungdomskæreste igen.

Støjberg 'scorede billige point' på mennesker i nød' ifølge Rohde sidste efterår. Tidligere i år 'forpestede' Støjberg så 'kommunikationen' og adskillige gange har udtryk som 'angriber' og 'langer ud' været mellem Rohde og Støjberg i mediernes overskrifter.

Se også: Ballade i Venstre: Hvordan kan du være så hjerteløs, Inger?

Ekstra Bladet har derfor stillet skarp på Jens Rohde for at høre, om der er tale om et hævngerrigt personopgør, og om det måske er Rohde, som er ved at blive skinger.

- Jeg langer ikke ud efter Inger Støjberg. Jeg kritiserer bare hendes linje, men nu har hun gjort sig til bannerfører for Venstres politik, som efter min mening slægter DF alt for meget på, og så bliver hun målet, siger Jens Rohde til Ekstra Bladet.

Se også: V-top afviser intern kritik af Støjbergs asyl-kampagne

Rohde slog op

Rohde og Støjberg dannede par i omkring tre måneder, mens de begge var i 20'erne, indtil Rohde angiveligt gjorde det forbi.

- Det har intet med personen Inger Støjberg at gøre, og hvis jeg mødte hende, så ville jeg give hende et kæmpe knus, men jeg er bare uenig i flygtningepolitikken, og det ville jeg forklare hende.

Se også: Rohde i vildt angreb på Støjberg: Hun forpester kommunikationen

- Den Inger, jeg ser stå og være så benhård på tv, er bare slet ikke den Inger, som jeg kender, og sådan er hun ikke, fortæller Jens Rohde.

Se også: V-folk stejler over Inger Støjbergs annonce-forslag

Hænger på regningen

Senest har Jens Rohde så kaldt Venstre-regeringens nye integrationsydelse, der sætter kontanthjælp ned til SU-niveau for flygtninge, for en 'eksklusionsydelse'. Samtidig hænger kommunerne på regningen, mener han.

- Jeg sidder i en kommunalbestyrelsen og i Europa, så jeg ser flygtninge fra begge sider, og vi har ikke boliger til dem som kommer, og mange kommer ikke i job, og i sidste ende, så hænger kommunerne på regningen, siger Jens Rohde.

Se også: Ironisk Jens Rohde-opdatering kører helt af sporet: 'Løgner og bedrager'

Skred i Venstre?

- Er der sket et yderligere skred mellem Venstre i kommuner og Christiansborg?

- Verdens ser engang i mellem anderledes ud på Christiansborg end ude i landet, men den diskussion har altid været der.

- Der har bare aldrig været flere asylsansøgere, og vi har lavet nogle tiltag, som lægger regningen til kommunerne, og så siger jeg, at de må bygge flygtningelandsbyer, komme med flere penge eller hæve ydelserne, forklarer Jens Rohde.

Løkkes jernkvinde i høje stiletter

Ikke Støjberg-patent

Han forsøger angiveligt at råbe Venstres folketingspolitikere op om situationen. Samtidig skriver han på Facebook i tide og utide, fordi Inger Støjberg ikke har patent på Venstres flygtninge-linje.

- Det er jo ikke Inger Støjberg, der skal definere Venstre. Hun ejer jo ikke Venstre. Nu kører der en generel debat, hvor jeg bakker op om KL-formanden, som også er Venstremand, siger Jens Rohde, der afviser at få hug fra Venstretoppen, når journalisterne ikke er til stede.

- Det skal ikke reduceres til Jens Rohde eller Inger Støjberg. Det er politik, siger han.

Ekstra Bladet har spurgt Inger Støjbergs spindoktor, om ministeren ønsker at give en kommentar til Rohdes seneste skriverier på Facebook. Det har spindoktoren oplyst, at ministeren ikke ønsker.

Se også: Rohde var kærester med Støjberg: En vild transformation